153 Foris

Peccator dicitur esse foris, nam qui non potest soluere pensionem domus sue excluditur, quod ostium sibi clauditur ne ingrediatur. Sic qui non soluit quod in baptismo permisit et in penitencia extra ecclesiam clauditur. Osee [9:15]:

¶ *Propter maliciam adinvencionum* suarum, eiciam eos foris *de domo mea*. 2 Reg. 13[:17]: *Eice hanc foras a me, et claude ostium post eam*. Quod sic patet qui est in domo forti secure herescit contra pericula latronum et inibrium, sed qui est extra multis exponitur malis. Sic de illo qui est intra ecclesiam, saluus est; qui extra est in periculo, Amos 5[:16]: *In cunctis* qui *foris sunt, dicetur : Ve, ve!* Et Luc. 13[:25, 28]: *Cum intraverit paterfamilias, et clauserit ostium, incipietis foris stare, et pulsare ostium*, etc., vsque et *vos autem expelli foras.*

¶ Item, peccator est foris ab omnis meriti comoditate. Quamdiu ramus continuatur cum arbore virescit, quia participat radicis alimentum, sed separatur ab arbore marcessit et tunc igni traditur, sic est de peccatore, sed modo ita est per Apostolum, Rom. 12[:5] nos *unum corpus sumus in Christo, singuli autem alter alterius membra*. Sed ab hoc corpore per peccatum diuidimur, Ysai. 59[:2]: *Iniquitates vestre diviserunt inter uos et Deum*. Ergo qui peccat foris est ab omni merito quod per hoc corpore perpetratur et igni traditur, Joan. 15[:6]: *Si quis in me non manserit, mittetur foras sicut palmes, et arescet, et in ignem mittent, et ardet*. Hic quod dicit *mittetur* est enim de malo sicut de sale qui quamdiu virtutem habet inter tenetur cum autem putrescit et euanescit foras mittitur, Matt. 5[:13]: *Ad nihilum valet vltra*, sed *ut foras mittatur, et conculcetur ab hominibus*. Sed quamuis peccator sit extra ecclesiam per demeritum cum ostium ecclesie est semper apertum quam diu homo viuit, Apo. 3[:8]: *Ecce dedi coram te ostium apertum, quod nemo potest claudere.* Quia peccator potest intrare si penituerit, Gen. 24[:31]: *Ingredere, benedicte Domini: cur foris stas*? Quasi dicit, sicut ecclesia recipit latrones ad eum fugientes, nec eicit, sic Deus nec eicit penitentes, Joan. 6[:37]: *Eum qui venit ad me, non ejiciam foras*.